
Framtiden som dommedag Eller en bedre verden er faktisk mulig

Av Henning Mankell

Verdenslitteraturen er full av forsøk på å profetere om framtiden. Så lenge den skrevne teksten har eksistert, har folk brukt språket til å beskrive framtiden som enten utopi eller dommedag. Mange av disse tekstene er i dag glemt og døde, begravet i arkivene og bare kjent av spesialister som har begitt seg ut på først og fremst akademiske forskningsekspedisjoner.

Men det publiseres stadig nye forsøk på analytiske, følelsesmessige eller teologiske spådommer om politiske, kulturelle og økonomiske forhold i framtiden. Noen har på kort sikt større gjennomslag enn andre. Det kommer ut bøker som får mange lesere, og det blir nærmest obligatorisk å ha lest dem for å kunne delta i den aktuelle diskusjonen.

Andre av disse utopiske forsøkene vekker ikke umiddelbar interesse, men kan vise seg på sikt å få stor betydning. Dessuten finnes det naturligvis en spekulativ kategori som ikke er annet enn mer eller mindre overtroisk tøys.

Allerede her kunne jeg ramse opp eksempler på utopiske skrifter fra historien. Jeg kunne la annethvert eksempel være henholdsvis en undergangsprofeti og en positiv framtidsanalyse. Men jeg lar det være. Det er ikke så interessant i denne sammenheng.

Denne boken av Pål Steigan plasserer seg i en radikal tradisjon som på mange måter har sine røtter i de franske encyklopedistenes streben på 1700-tallet etter å framstille verden som kunnskapsbasert og mulig å tolke med rasjonelle argumenter. Det er vanskelig å spå om framtiden om man ikke tar seg bryet med å studere både fortiden og samtiden. Det er bare ved å gjøre dette at man kan kartlegge tenkelige framtidige scenarioer. Om man bestreber seg på å kartlegge fakta og sammenheng, kan man faktisk skjelne framtiden. Selvfølgelig ikke som absolutt sannhet, men som tenkbar mulighet. Alle sannheter er provisoriske. Slik må det være.

Pål Steigan driver ikke med gjetteleker. Han bruker heller ikke irrasjonelle og følelsesmessige argumenter. Men det er dermed ikke sagt at ikke teksten hans bygger på en sterk opprørthet over tingenes tilstand. Han skriver fordi han er urolig for den framtiden vi er i ferd med å skape. Han tar et intellektuelt ansvar for å beskrive det som skjer, det som kan skje som en konsekvens av vår tids parasittære forhold til framtiden, og han beskriver hvilke muligheter vi har til å forandre den globale utviklingen som leder oss mot undergangen. Han viser oss hvordan vi kan endre dette til noe som alltid har vært menneskets mulighet: å skape en anstendig verden der hvert enkelt menneske ikke er en øy. Ingen er forutbestemt til å være fattig eller undertrykt.

Naturligvis kan man si at det lurer en dommedag mellom linjene i Pål Steigans bok. Ingenting er for sent, men om vi ikke begynner å skape et fornuftig samfunn nå, kan det en dag hende at klokka slår uten at noen hører den.

Hele Pål Steigans idé bygger på en tiltro til at mennesket i bunn og grunn er fornuftig, men at vi i dag lever i en ufornuftig verden. Som preges av rovdrift, økologisk forringelse, fattigdom, undertrykkelse og en allmenn elendighet verden sannsynligvis aldri før har sett. Kort sagt: Vi lever i en verden uten fornuft. Som vi fortsatt kan endre i riktig retning.

Pål Steigans bok er i denne sammenheng viktig. Han skriver godt, han vet hva han snakker om, og stemmen er stødig.

Jeg tror ingen lukker denne boken upåvirket. Den beveger seg fra dommedag til mulighet, fra ufornuft til fornuft. Til en verden som vi i anstendighet kan overlate til kommende generasjoner.

Ennå er ingenting for sent. Alt er fortsatt mulig. Det er det denne boken handler om.


Hvorfor skriver jeg denne boka?

I august 2010 gikk jeg Besseggen sammen med barnebarnet mitt. Han hadde akkurat fylt elleve, og han og jeg hadde vært enige om at akkurat den sommeren skulle vi to gå Eggen sammen. Vi opplevde tåke og regn og sol, slik fjellet kan være i Norge. Vi så reinroser oppe på Veslefjell og fjelldronninger i bratthellingene ned mot Gjendesheim. Opp Eggen hadde vi sol og fantastisk utsikt. Fra Eggen så guttungen og jeg ned på det grønne Gjende og det mørkeblå Bessvann. En større glede kan knapt en bestefar ha. Men oppi naturopplevelsen og den fine turen med en guttunge på vei til å bli ungdom kunne jeg ikke la være å tenke på framtida hans. Han kan fylle femti år i 2049. Hva slags verden er det han skal bli voksen i?

Jeg har lest prognosene og veit hva de sier. Det har heldigvis ikke han ennå. Hvis det ikke gjøres drastiske endringer av den måten verden drives på, ser det dårlig ut. Jeg vil at barnebarnet mitt og all verdens barnebarn skal ha ei god framtid. Jeg vil at de skal kunne nyte livet og skjønnheten i naturen. Men jeg er svært bekymret på deres vegne. Derfor skriver jeg denne boka.

I arbeidet med denne boka har jeg brukt bare kilder som enhver kan kontrollere, og jeg har for det meste brukt tall og prognoser som er anerkjent av forskningsmiljøene og av mange regjeringer. Alt sammen peker mot økologisk, økonomisk og sosialt sammenbrudd. Og ingen later til å ta det alvorlig. «Titanic» styrer rett mot isfjellet, og orkesteret fortsetter å spille.

Jeg tror ikke historien beveger seg på skinner. Jeg er ikke determinist. Vi oppfører oss riktignok ofte som midd i en melsekk. Når midd etablerer seg i en melsekk, er de midt i matfatet og forplanter seg i stort tempo – til de omkommer i sin egen avføring. Men vi er mennesker. Vi har evnen til å tenke, analysere og handle. Vi kan forandre kurs. Men det blir neppe min generasjon. Min generasjon har sviktet. Den har forsynt seg grovt fra fatet og ser ingen grunn til endring.

Jeg skriver ikke denne boka for min egen del. Jeg er toogseksti år. Det er ikke så mye de økologiske sammenbruddene kan gjøre med meg. Jeg skriver denne boka for at mine barns generasjon skal begynne å gjøre noe, slik at katastrofene i beste fall blir unngått, eller i alle fall ikke blir så voldsomme som det ser ut med dagens prognoser.

Det er alltid vakkert å se en mor med et nyfødt barn. Men nå er det blitt slik at hver gang jeg ser en nyfødt, tenker jeg: Hva slags framtid er det vi gir deg, da, småen?

I denne boka har jeg forsøkt å se de store forandringene i verden i sammenheng. Jeg går inn i den store økonomiske krisa og viser hvor djup den er, og hvor omfattende konsekvenser den er i ferd med å få. Det amerikansksentrerte økonomiske systemet som har preget verden i over seksti år, bryter sammen foran øynene våre. EU vakler på kanten av stupet, og mange vestlige land er snart bare protektorater underlagt Pengefondet og Verdensbanken.

Så tar jeg for meg maktforskyvninga fra vest til øst og viser hvordan Kina seiler opp som den store utfordreren til USA. Dette er det største og raskeste maktskiftet verden har sett. Kina var på god vei til å styrke sin posisjon før krisa, men på grunn av krisa i verdensøkonomien seiler landet fram fortere enn noen hadde tenkt seg. Den økonomiske krisa og striden mellom øst og vest fletter seg i hverandre, og det er viktig å forstå dem i sammenheng.

Deretter knytter jeg dette sammen med de store økologiske krisene som truer hele livsgrunnlaget vårt, og ser på hvordan disse forsterker den økonomiske krisa og rivaliseringa mellom stormaktene. Det er uhyre sjelden økonomene ser hvor viktig dette er. Deres økonomiske modeller tar ikke hensyn til naturen, men det bryr naturen seg fint lite om.

Til slutt lanserer jeg noen tanker om hva dette kaoset kan føre til, og hva vi kan gjøre for å få verden inn på en kurs som vil glede barnebarna våre.

